Komisijos reglamentas (EB) Nr. 2626/95
1995 m. lapkričio 10 d.
iš dalies keičiantis Reglamentą (EEB) Nr. 1014/90, nustatantį išsamias spiritinių gėrimų apibrėžimo, aprašymo ir pateikimo įgyvendinimo taisykles
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1989 m. gegužės 29 d. Tarybos reglamentą (EEB) Nr. 1576/89, nustatantį bendrąsias spiritinių gėrimų apibrėžimo, aprašymo ir pateikimo taisykles [1], su paskutiniais pakeitimais, padarytais Austrijos, Suomijos ir Švedijos stojimo aktu, ypač į jo 1 straipsnio 4 dalies I punkto l papunkčio b pastraipą ir 15 straipsnį,
kadangi 1990 m. balandžio 24 d. Komisijos reglamento (EEB) Nr. 1014/90, nustatančio išsamias spiritinių gėrimų apibrėžimo, aprašymo ir pateikimo įgyvendinimo taisykles [2], su paskutiniais pakeitimais, padarytais Reglamentu (EB) Nr. 1712/95 [3], 6 straipsnis tam tikrų vaisių spirito didžiausią leistiną metilo alkoholio kiekį padidino iki 1,5 g/dm3 absoliutaus alkoholio, remiantis Komisijos priimtu šios nuostatos taikymo įvertinimu, pagrįstu nuodugniu tyrimu dėl galimybės sumažinti maksimalų metilo alkoholio kiekį;
kadangi Komisijos atliktas tyrimas parodė, jog galima sumažinti didžiausią leistiną metilo alkoholio kiekį vaisių spirite iki ribų, nustatytų vaisių spiritui Reglamente (EEB) Nr. 1576/89, nors tai padaryti yra sunku, ypač distiliuojant nedidelėse spirito varyklose, kurios neturi tinkamų techninių ir finansinių išteklių, kad galėtų greitai įgyvendinti reikalavimą dėl maksimalios ribos, kuri buvo sumažinta; kadangi dėl sveikatos patartina sumažinti vaisių spirito metilo alkoholio kiekį iki mažiausio įmanomo; kadangi todėl siūloma pamažu ir etapais įvesti naują maksimalaus metilo alkoholio kiekio apribojimą vaisių spiritui, išvardytam Reglamento (EEB) Nr. 1014/90 6 straipsnyje;
kadangi būtinos pereinamojo laikotarpio priemonės, kad būtų galima parduoti produktus, išpilstytus prieš įsigaliojant naujo maksimalaus metilo alkoholio kiekio reikalavimams;
kadangi šiame reglamente numatytos priemonės atitinka Spiritinių gėrimų vykdomojo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EEB) Nr. 1014/90 6 straipsnis keičiamas taip:
1) 2 dalis pakeičiama taip:
"2. Didžiausias leistinas metilo alkoholio kiekis vaisių spirite, pagamintame iš 1 dalyje išvardytų vaisių, yra:
- nuo 1998 m. sausio 1 d. 1,35 g/dm3 absoliutaus alkoholio, ir
- nuo 2000 m. sausio 1 d. 1,2 g/dm3 absoliutaus alkoholio, išskyrus spiritą, pagamintą iš Williams kriaušių (Pyrus communis Williams)."
2) Įrašoma 3 dalis:
"3. 1 dalyje nurodyti Bendrijoje pagaminti ir importuoti produktai, kurie yra išpilstyti iki 1998 m. sausio 1 d. arba iki 2000 m. sausio 1 d. ir kurie atitinka iki tų datų galiojusias taisykles dėl metilo alkoholio kiekio, gali būti laikomi pardavimui, išleisti į rinką ir eksportuojami."
2 straipsnis
Šis reglamentas įsigalioja septintą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1995 m. lapkričio 10 d.